REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/261-16

16. decembar 2016. godine

B e o g r a d

Na osnovu člana 84. stav 8. Poslovnika Narodne skupštine, Odbor za zdravlje i porodicu podnosi

I N F O R M A C I J U

o javnom slušanju na temu:

,,ULOGA I ZNAČAJ HPV IMUNIZACIJE’’

Odbor za zdravlje i porodicu, saglasno odluci donetoj na četvrtoj sednici Odbora, održao je 14. decembra 2016. godine, prvo javno slušanje na temu ,,Uloga i značaj HPV imunizacije’’, u Maloj sali Doma Narodne skupštine, sa početkom u 11,00 časova. Javnom slušanju je predsedavao doc. dr Darko Laketić, predsednik Odbora.

Javnom slušanju su prisustvovali: ministarka bez portfelja zadužena za pitanje populacione politike prof. dr Slavica Đukić Dejanović, državni sekretar Ministarstva zdravlja prof. dr Berislav Vekić i pomoćnik ministra zdravlja u S**ektoru za javno zdravlje i programsku zdravstvenu zaštitu dr Vesna Knjeginjić,** državni sekretar Ministarstva prosvete, nauke i tehnološkog razvoja Ana Marija Viček i predsednik Zdravstvenog saveta Srbije akademik prof. dr Dragan Micić, kao i predstavnici zdravstvenih institucija i to: Institut za javno zdravlje Srbije ''Dr Milan Jovanović Batut''- direktor prim. dr Verica Jovanović, mr sc. med. Dragan Miljuš, dr Snežana Živković Perišić, dr Goranka Lončarević, dr sc. med Milena Kanazir, Biljana Šuša, dr Katarina Boričić, dr Bojana Pavlović, ass. dr Darija Kisić Tepavčević i dr Danijela Simić; Institut za virusologiju, vakcine i serume *„*Torlak*“*-direktor dr Vera Stoiljković; Agencija za lekove i medicinska sredstva Srbije- mr Pavle Zelić; Institut za zdravstvenu zaštitu majke i deteta Srbije ''Dr Vukan Čupić''- direktor, doc. dr Radoje Simić, i dr Katarina Sedlecki; Univerzitetska dečja klinika ''Tiršova''-imunolog dr Srđa Janković; Institut za onkologiju i radiologiju Srbije- dr Ana Jovićević; Klinika za ginekologiju i akušerstvo KCS- direktor **prof. dr Aleksandar Stefanović i** ass dr Sveto Pantović; Ginekološko-akušerska klinika ''Narodni front''- v.d. direktora prof. dr Snežana Rakić i prof. dr Živko Perišić; Klinika za infektivne i tropske bolesti- direktor doc. dr Goran Stevanović; Klinika za ginekologiju i akušerstvo KC Vojvodine- direktor prof. dr Tihomir Vejnović; Klinika za orl i mfh KCS direktor prof. dr Nenad Arsović; Gradski zavod za javno zdravlje Beograd- epidemiolog dr Predrag Kon; Zavod za zdravstvenu zaštitu studenata -v.d. direktora dr Marija Obradović; Zavod za javno zdravlje Požarevac- dr Ana Jovanović, Zavod za javno zdravlje Kragujevac- Dragan Vasiljević, Zavod za javno zdravlje Kikinda- dr Dragana Agostini; AD „Planinka“ Kuršumlija, Lukovska banja generalni direktor Radovan Raičević; Domovi zdravlja: DZ Subotica- dr Mila Bogdanović, Slobodanka Radulović i Ivanka Beoković; DZ Pančevo- mr Danijela Ristovski Kornic; DZ Novi Sad- dr Vesna Vuleković i dr Srbiša Milićević; DZ Sremska Mitrovica dr Vladimir Lukić; DZ Šabac- dr Dejan Pavlović; DZ Smederevo- dr Sonja Dunčić; DZ Požarevac- dr Dragan Rakić i dr Zlatan Kostić; DZ Kragujevac- Slavica Lončar; DZ Zaječar-dr Milijana Videnović; DZ Čačak- dr Aleksandar Pajović; DZ Kraljevo- dr Mirjana Krčevinac; DZ Prokuplje- dr Pavle Orbović; DZ Pirot- dr Slavica Filipović; DZ Leskovac- dr Časlav Nedeljković; DZ Vranje- dr Lidija Stojanović, dr Marina Džikić, dr Suzana Trajković i DZ Kosovska Mitrovica- dr Danica Radomirović.

Javnom slušanju su prisustvovali i predstavnici profesionalnih organizacija i udruženja: Srpsko lekarsko društvo, predsednik Pedijatrijske sekcije prof. dr Nedeljko Radlović; Udruženje pedijatara Srbije- predsednik prof. Radovan Bogdanović; Liga za imunizaciju- predsednik prof. dr Zoran Radovanović, Lekarska komora Srbije- direkto dr med. Milan Dinić; Udruženje ''Roditelj''- direktor Gordana Plemić, Jasmina Stojanov, Ivan Jojkić i Sandra Marinković, i Udruženje Doktori protiv korupcije- dr Draško Karađinović.

Javnom slušanju je prisustvovala direktorka Kancelarije Svetske zdravstvene organizacije za Srbiju (SZO)- dr Zsofia Pusztai (Žofia Pustai), kao i predstavnik UNICEF-a za Srbiju-dr Jelena Zajeganović Jakovljević.

Javnom slušanju su prisustvovali članovi i zamenici članova Odbora za zdravlje i porodicu: dr Ljubica Mrdaković Todorović, dr Branislav Blažić, dr Dragana Barišić, dr Svetlana Nikolić Pavlović, dr Milovan Krivokapić, dr Desanka Repac, dr Danica Bukvić, dr Vlado Babić, dr Borka Grubor, dr Branimr Rančić, kao i narodni poslanici Marinika Tepić, Dragana Kostić i Nenad Mitrović, dr Radoslav Jović i Meho Omerović.

**Predsednik Odbora doc. dr Darko Laketić,** pozdravio je učesnike javnog slušanja, predstavnike državnih organa, direktorku Kancelarije SZO za Srbiju gospođu dr Pustai Žofiu, zatim profesore, istaknute stručnjake u oblasti ginekologije, pedijatrije, epidemiologije i imunologije, zdravstvene radnike, predstavnika Kancelarije Unicef-a u Beogradu, kao i predstavnike udruženja građana. Zahvalio je UNDP-u na podršci odboru za ovaj oblik rada kojim se podstiče sveobuhvatna aktivnost svih činilaca države i zdravstvenog sistema u cilju podizanja svesti građana o značaju HPV imunizacije, kako bi se u perspektivi smanjio broj žena koje oboljevaju od bolesti izazvanih humanim papiloma virusom. Cilj i krajnji rezultat ovog nastojanja je zdraviji narod, sa nižom stopom obolevanja od bolesti od kojih ne mora da oboljeva, ako postoji proaktivno delovanje. Pohvalio je pilot projekat Ministarstva zdravlja, kojim je sprovedena HPV imunizacija u četiri regiona Srbije. Paralelno sa tom aktivnošću, Ministarstvo zdravlja je u saradnji sa Institutom za javno zdravlje Srbije „Dr Milan Jovanović Batut“ i Udruženjem građana „Roditelj“, vodilo kampanju sa ciljem podizanja svesti u društvu o značaju primarne prevencije raka grlića materice. Prepoznajući značaj zajedničkog i proaktivnog delovanja na ranom otkrivanju i prevenciji ovog oboljenja, Odbor je doneo jednoglasnu odluku da održi javno slušanje na temu

**Prof. dr Berislav Vekić**, državni sekretar Ministarstva zdravlja, istakao je da prevencija raka grlića materice predstavlja prioritet javnog zdravlja svake zemlje, te je izneo podatak da je u Srbiji smrtnost od ovog oboljenja među najvećima u Evropi, i da se godišnje ovo ooboljenje dijagnostikuje kod 1.200 žena. Istakao je da je danas medicina u prednosti u borbi protiv ovih oboljenja jer je uzročnik poznat, te se mogu primeniti mere prevencije; da je početkom 21 veka otkriveno da infekcija određenim onkogenim tipovima HPV-a direktno uzrokuje rak grlića materice, ali i drugih malignih bolesti. Naglasio je da za razliku od drugih malignih oboljenja, u slučaju ovog postoje dve vrste prevencije: primarna, koja podrazumeva imunizaciju devojčica i dečaka u adolescentnom dobu i sekundarna, koja podrazumeva metode skrininga u vidu redovnih ginekoloških pregleda, te da je najbolje istovremeno sprovođenje mera primarne i sekundarne prevencije. Imajući u vidu da je ljudsko telo rezervoar HPV-a i da se ovaj virus najčešće prenosi seksualnim ili kontaktnim putem preko sluzokože, da bi se smanjio prenos infekcije potrebno je vakcinisati pored devojčica i dečake. Pojedini tipovi HPV-a, koji su sadržani u vakcini, odgovorni su i za nastanak raka grla, penisa, anusa i genitalnih kondiloma.

Državni sekretar je najvio da će novim zakonom o zdravstvenoj zaštiti koji je u pripremi, skrining program biti definisan kao prioritet u radu primarne zdrastvene zaštite, i da će kapaciteti za te potrebe biti ojačani; da će zakon definisati prava i obaveze zdravstvene službe, ali i pojedinca. Naglasio je da lekari treba sve da učine da poboljšaju rano otkrivanje ove bolesti, ali takođe treba apelovati i na žene da vode brigu o svom zdravlju jer je to način da zdravstveni sistem stvarno funkcioniše. Podsetio je na deo ekspozea premijera, kojim su aktivnosti na prevenciji raka grlića materice navedene kao jedan od prioriteta u radu Ministarstva zdravlja, kao i to da će se i naredne godine u borbi protiv ovog oboljenja nastaviti skrining programi, te je i ovom prilikom pozvao sve žene da se jave ginekologu radi preventivnih pregleda. U 2016. godini istakao je rezultate navedenog pilot projekta, koji je pored edukacije lekara i roditelja o značaju imunizacije, sadržao imunizaciju devojčica i dečaka adolescentnog uzrasta u četiri regiona Srbije; da je za nepunih godinu dana edukovano više od 800 lekara specijalista pedijatrije i ginekologije, kao i medicinskih sestara primarne zdravstvene zaštite i da je vakcinisno oko 500 dece. Na osnovu ovih rezultata kao i rezultata ispitavanja javnog mnjenja, koje je pokazalo da je 53% roditelja zainteresovano da vakciniše svoju decu, Republička stručna komisija za ginekologiju i akušerstvo i Republička stručna komisija za zarazne bolesti, odobrile su poseban program zdravstvene zaštite primarne prevencije oboljenja izazvanih HPV-om, na predlog Instituta za javno zdravlje Srbije. Imajući u vidu predlog struke, Ministarstvo zdravlja je donelo odluku da 2017. godine zvanično započne sa HPV imunizacijom dečaka i devojčica uzrasta od 12 godina na teritoriji Republike Srbije, na dobrovoljnoj osnovi. Organizovani skrining i imunizacija doprineće popravljanju statistike i smanjenju oboljevanja i umiranja od ovih bolesti, za koje veruje da će u razvijenim zemljama uskoro postati istorija medicine.

**Dr Žofia Pustai**, direktorkaKancelarije Svetske zdravstvene organizacije za Srbiju, naglasila je da oboljenje izazvano humanim papiloma virusom predstavlja teret ne samo za Srbiju, već za sve zemlje u Evropi i svetu. Nedavne globalne procene ukazuju na to da je ovaj virus uzročnik smrtnosti više od 28.000 žena na godišnjem nivou u Evropi, a 530.000 žena u svetu. Navela je da se infekcije izazvane ovim virusom smatraju najrasprostranjenijim u svetu i ozbiljan su javnozdrvstveni problem, zbog čega SZO preporučuje vakcinisanje svim zemljma. Ciljna grupa su devojčice od 9 do 13 godina, pre stupanja u seksualne odnose, jer tada HPV vakcina ima najveću efikasnost. S tim u vezi neophodan je sveobuhvatan pristup prevenciji i skriningu raka grlića materice, te preporučuje niz multidisciplinarnih aktivnosti koje uključuju komponente obrazovanja zajednice, široko prihvaćenu vakcinaciju, preventivne preglede, lečenje i palijativnu negu. Preporuka SZO je da treba vakcinisati samo tinejdžerke, jer velika pokrivenost vakcinacije devojčica zapravo doprinosi i zaštiti dečaka. U vezi sa tim je pomenula zaključak, koji je jedna grupa eksperata donela u oktobru ove godine, da je vakcinacija devojčica isplativija, a u istoj meri je efikasna. S obzirom na to da je 29 evropskih zemalja uvelo HPV vakcinaciju u svoj zdravstveni sistem, SZO podržava iste inicijative u Srbiji. Naglasila je da ovu vakcinaciju treba uvoditi postepeno u kombinaciji sa skriningom, kako bi se smanjila rasprostranjenost ovog oboljenja i stopa smrtnosti. Međutim, uprkos tome što je ova vakcina bezbedna po zdravlje i predstavlja veliki potencijal i doprinos unapređenju javnog zdravlja, pomenula je da je u nekim zemljama bilo negativne javne rasprave i medijskog izveštavanja o ovoj temi, što je dovelo do podele javnog mnjenja o HPV vakcinaciji. Istakla je i da je na sastancima u 2016. godini Svetski savetodavni odbor za bezbednost vakcina, zaključio da od početka primene ove vakcine nije pronađen nijedan rizik po zdravlje kao i to da 97% raka prouzrokovano HPV-om može biti sprečeno vakcinom. Podizanje svesti o ovoj vakcini smatra veoma važnim, kao i korišćenje iskustava drugih zemalja koje su već započele imunizaciju. Najavila je da SZO trenutno podržava jedan paket za komunikaciju, odnosno za podizanje svesti o značaju ove vakcine i obezbeđuje smernice u pogledu ciljnih grupa koje treba edukovati, te je dodala da će ove smernice naredne godine biti dostupne i Srbiji.

**Prim. dr Verica Jovanović**, v.d. direktora Instituta za javno zdravlje Srbije „Dr Milan Jovanović Batut“, održala je prezentaciju na temu ,,Prevencija oboljenja izazvanih humanim papiloma virusima (HPV)“, ističući da je prezentacija deo timskog rada Instituta i da predstavlja kompilaciju multidisciplinarnih aktivnosti sprovedenih tokom 2016. godine. Ovaj rad se ogleda u dobrovoljnoj HPV imunizaciji, koja je sprovedena na teritoriji četiri upravna okruga, u čijoj realizaciji su učestvovale ustanove primarne zdravstvene zaštite, a na teritoriji grada Beograda, angažovani su Gradski zavod za javno zdravlje i Institut za zdravstvenu zaštitu zdravlja majke i deteta. Epidemilošku situaciju u vezi sa infekcijama izazvanim HPV virusom, prikazala je kroz podatak da su one najčešće infekcije reproduktivnog sistema i da približno 80% seksualno aktivne populacije ima neku vrstu ovog virusa. Ovaj virus se prenosi direktnim kontaktom sa zaraženom kožom i sluzokožom. Postoji oko 130 tipova HPV i oni su vrlo infektivni. Neke vrste, odnosno serotipovi HPV imaju izražen onkogeni potencijal i mogu uzrokovati rak grlića materice, anusa, vagine, penisa, korena jezika, krajnika i usno-ždrelnog dela usta. Osnovne epidemiološke karakteristike ovog virusa su: rasprostranjenost širom sveta, čovek je jedini rezervoar infekcije, prenosi se direktnim kontaktom, obično seksualnim putem sa zaražene osobe, nema sezonskih varijacija i trajanje infektivnosti nije precizno definisano*.* U pogledu učestalosti i rasprostranjenosti malignih bolesti koje nastaju dejstvom ovog virusa, rak grlića materice je najzastupljeniji i više od 10 godina predstavlja ozbiljan javno-zdravstveni problem u Srbiji, u čijem rešavanju treba primeniti multisektorski, multidiscipplinarni pristup, na inicijativu pre svega zdravstvenog sektora. Prema podacima Registra za rak Insituta za javno zdravlje Srbije iz 2012. godine, na teritoriji naše zemlje je registrovano oko 1.244 ženasa rakom grlića materice, dok 482 ženeizgubi život od ove vrste raka na godišnjem nivou.

Upozorila je na podatak da se Srbija po oboljevanju od raka grlića materice nalazi na četvrtom mestu u Evropi posle Rumunije, Litvanije i Bugarske, a po umiranju od iste bolesti naša zemlja je na drugom mestu posle Rumunije. Stopa incidencije i mortaliteta od raka grlića materice u Srbiji 2012. godine se registruje kao duplo viša od evropskih proseka, s tim da su u periodu od 1999. do 2014. godine registrovane visoke vrednosti koje su sada u blagom padu. Nema preciznih podataka kada su u pitanju incidencija i mortalitet od drugih malignih bolesti, ali se registruje prisustvo karcinoma anusa i analnih kanala, penisa, vulve i vagine, usta, krajnika i ždrela, koji su povezani sa delovanjem HPV-a. Sva ova oboljenja izaziva DNK virus iz familije Papilomaviridae (nukleokapsidi) koji inficira skvamozni epitel kože i sluzokožu gornjeg respiratornog i anogenitalnog trakta. Većina infekcija (70-90%) su asimptomatskog karakterai završavaju se spontanim izlečenjem u periodu 1-2 godine. Identifikovano je preko 120 (190) tipovaHPVna osnovu genetskih sekvenci koje kodiraju spoljašnji kapsidni protein L1 (80% svih virusnih proteina). Oko 40 tipova uzrokuje infekcije epitela genitalne sluzokože. Niskorizični su neonkogeni - 6, 11, dok su visokorizični onkogeni- 16, 18, 31, 33, 35, 39, 45, 51, 52, 56, 58, 59, 68, 69, 73, 82. Podvukla je da su tipovi 16 i 18 povezani sa oko 70% cervikalnih karcinoma (tip 16 sa 50%). Imunološke karakteristike ovog virusa su: između infekcije HPV-om i razvoja karcinoma grlića materice može da prođe više od 10 godina, bez ikakvih simptoma, a da u međuvremenu promene koje nastaju u imunološkom odgovoru mogu dovesti do razvoja malignih oboljenja. Faktori rizika koji doprinose ubrzanom dejstvu ovog virusa na nastanak malignih procesa su: uzrast ispod 25 godina, stupanje u seksualne odnose u mlađem uzrastu, broj trudnoća, pušenje, genetski faktor i upotreba oralnih kontraceptiva. Kliničke manifestacije bolesti prouzrokavane ovim virusom su: anogenitalne bradavice, rekurentna respiratorna papilomatoza, cervikalna intraepitelna neoplazija, karcinomi cerviksa, anusa, vagine, vulve, penisa i orofarinksa. Primarna prevencija obuhvata imunizaciju u cilju smanjenja broja obolelih od HPV infekcija, dok sekundarnu prevenciju čine skrining raka grlića materice. Očuvanje i unapređenje zdravlja stanovništva se obezbeđuje sprovođenjem zdravstveno vaspitnih mera usmerenih na celokupnu populaciju ali i na grupe pod rizikom. Evropski centar za prevenciju i kontrolu bolesti (ECDC) je oktobra 2012. godine preporučio sprovođenje imunizacije protiv oboljenja izazvanih HPV kod devojčica uzrasta 12-14 godina. SZO i ECDCpreporučuju da skrining raka kao meru sekundarne prevencije treba sprovoditi paralelno sa imunizacijom. 19 zemalja EU uvelo je imunizaciju protiv HPV infekcija dok je u preostalim zemljama ona u toku. 58 zemalja (30%) je uvelo u svoje nacionalne programe imunizaciju devojčica HPV vakcinom, a neke i imunizaciju dečaka. Radi poređenja sa zemljama u okruženju, ova vakcinacija se u Sloveniji sprovodi od 2009. godine, u Hrvatskoj i Mađarskoj je otpočeta na nivou lokalnih samouprava, a u Makedoniji je od 2009. godine ova vakcina deo obaveznog programa imunizacije, a PAPA testiranje je obavezno kod žena od 25 do 64 godine života. Podsetila je, da je 2013. godine nakon donošenja Uredbu o Nacionalnom programu ranog otkrivanja karcinoma grlića materice, u Institutu formirana Kancelarija za planiranje i praćenje sprovođenja ovog programa, koji se finansira iz sredstava RFZO-a, i posebnim sredstvima iz budžeta Vlade Republike Srbije. Program Ministarstva zdravlja, koji je sproveden ove godine, odnosi se na unapređenje prevencije oboljenja izazvanih HPV virusom. Vakcinacija je iz donacija paralelno sprovedena u okrugu Šumadije, Braničeva, Severnog Banata i u Beogradu, kao i sledeće paralelne aktivnosti: imunizacija i aktivno unapređenje informisanja i znanja u saradnji sa nevladinim organizacijama i udruženjem građana Roditelj, koji je učestvovao u realizaciji kampanje za motivisanje građana za sprovođenje imunizacije. Edukacija je sprovedena i za stručni kadar, a u drugoj fazi projekta kroz Nacionalni program i definisanje osnovnih ciljeva projekta, planiraju se naredne procedure i razmatra uvođenje imunizacije na sistemskom nivou. Edukacija zdravstvenih radnika je sprovedena kroz kontinuiranu medicinsku edukaciju, a za edukacija roditelja održano je 20 radionica. Specifična ciljna grupa bili su roditelji dece od šestog do osmog razreda osnovne škole. Tokom trajanja radionica utvrđeno je da postoji pozitivan stav roditelja o HPV imunizaciji. Distribuiran je promotivni materijal i sprovedena je medijska kampanja uz podršku i saradnju Ministarstva zdravlja, Instituta za javno zdravlje Srbije i Udruženja građana Roditelj. Organizovane su stručne konferencije za novinare, akcije u zajednici, brojne aktivnosti koje su praćene novinskim objavljivanjem. Mišljenja je da na osnovu podataka dobijenih istraživanjem javnog mnjenja, koje je sprovedeno u junu 2016. godine, treba planirati naredne aktivnosti na unapređenju informisanja građana. Ukazala je da se tokom sprovođenja imunizacije moglo zapaziti postepeno povećanje dobrovoljne imunizacije kao rezultat kontinuiranog zdravstveno-vaspitnog i edukativnog rada.

**Prof. dr Aleksandar Stefanović**, direktor Klinike za ginekologiju i akušerstvo KCS i predsednik Republičke stručne komisije za ginekologiju i akušerstvo, predstavio je program unapređenja prevencije za bolesti uzrokovane humanim papiloma virusima na teritoriji naše zemlje. Trend oboljevanja i umiranja od raka grliće materice u Srbiji je od 2012. godine u blagom padu, ali upozorava da svake godine 400 žena umre od posledica ovog oboljenja, a kod 1200 žena se dijagnostikuje ista vrsta bolesti. Nemački virusolog dr Haralda cur Hauzen dobio je Nobelovu nagradu za medicinu za naučno otkriće da je infekcija humanim papiloma virusom u najvećem procentu slučajeva odgovorna za nastanak raka grlića materice. Infekcija HPV-om povezana je i sa verovatnoćom pojave i drugih oboljenja kod žena i muškaraca, kao što su rak grla, anusa, penisa, iako ne u tako velikom broju kao što je to u slučaju pojave raka grlića materice. Takođe je ustanovljena i pojava genitalnih kondiloma kod oba pola. Sva ova otkrića predstavljaju veliki napredak u prevenciji i kontroli bolesti. Blizu 200 tipova HPV-a je do sada otkriveno a većina njih nije patogena niti izaziva promene i simptome. Međutim, identifikovani su tipovi HPV-a koji su direktno povezani sa nastankom genitalnih bradavica, kao što su šest i 11, i sa pojavom karcinoma kao što su 16 i 18. Većina, čak i ovih opasnih sojeva virusa, nema nikave simptome (ili ih bar dugo nema), niti ikada oboli od kondiloma ili karcinoma. Pod većim rizikom su oni kod kojih infekcija perzistira duže vreme, kod kojih je imuni sistem slabiji i kod kojih ova infekcija traje dugo. S obzirom na to da ova infekcija spada u polno prenosive bolesti, u sprečavanju nastanka kondiloma i raka grlića materice, značajna je muška populacija. Naime, muškarci ne moraju imati manifestaciju genitalnih bradavica, ali oni mogu biti nosioci i prenosioci ovog virusa. Nedavno sprovedena studija u Novom Sadu na 250 ispitanica studentkinja, pokazala je da postoji prisustvo bar jednog od ovih tipova virusa u 50 % slučajeva, i to uz dominantno prisustvo visoko rizičnih onkogenih tipova. Infekcija ovim virusom ima sporu evoluciju i period razvoja bolesti. Naime, od momenta infekcije HPV-om pa preko pojave genitalnih kondiloma, odnosno bradavica, premalignih lezija grlića materice, pa sve do razvijenog invanzivnog karcinoma, nekad prođe i do 10 ili 15 godina. Stoga se u ovom relativno dugom vremenskom periodu mnogo može učiniti u smislu ranog otkrivanja, tzv. sekundarne prevencije, odnosno skrininga.

Zbog svega navedenog, podsetio je da je poslednjih godina doneto dosta akata, među njima Uredba o Nacionalnom programu za rano otkrivanje raka grlića materice i Nacionalni vodič dobre prakse za prevenciju i lečenje raka grlića materice, a formirana je i Nacionalna kancelarija za skrining. Cilj svih ovih aktivnosti je uspostavljanje organizovanog skrininga, koji će obuhvatiti celokupnu žensku populaciju u Srbiji između 25 i 64 godine starosti, kako bi se uz pomoć citološkog brisa dijagnostikovala i na vreme sprečila pojava razvijenog invanzivnog karcinoma. Evropske zemlje koji su ovaj sistem uspostavile pre više godina, višestruko su smanjile incidencu oboljevanja, pa je unapređenje skrininga u našoj zemlji svakako prioritet i značajno za celokupno zdravstvo. Pored tzv. sekundarne prevencije, poslednjih decenija u svetu se koriste mere primarne prevencije, odnosno imunizacije protiv bolesti izazvanih HPV-om. Program vakcinacije 2008. godine je implementiran u 19 zemalja Evropske unije, a Norveška i Island su uvele rutinske programe ove imunizacije. Iako se vakcina može primeniti od devete do 26 godine, u najvećem broju zemalja ciljna populacija su devojčice i dečaci uzrasta između 12 i 13 godina života. Najveći efekat vakcine je u mlađem životnom dobu, pre stupanja u seksualne odnose kada je i imuni odgovor jači. Danas je najviše u upotrebi četvorovalentna vakcina, koja je efikasna protiv tipova virusa 6, 11, 16 i 18, odnosno onih koji izazivaju genitalne kondilome, bradavice i rak grlića materice. Na tržištu postoji i devetovalentna vakcina koja ima širi spektar zaštite od HPV-a. Ispitivanjem efikasnosti četvorovalente vakcine došlo se do saznanja da je ona visoko efikasna u prevenciji pojave genitalnih bradavica i premalignih lezija na grliću materice. Zapaženo je smanjenje pojave 99% genitalnih bradavica i čak 98% premalignih lezija na grliću materice. Procenjeno je da dve doze imaju isti efekat kao i tri doze. Kratkoročna i srednjeročna dužina trajanje zaštite organizma nakon ove vakcinacije iznosi od tri, šest pa i osam godina visoke seropozitivnosti, dok se za dugoročnu zaštitu do 15 godina još čekaju reultatati istraživanja. Aktivnim i pasivnim praćenjem podataka brojnih studija širom sveta, dokazan je visok bezbedonosni profil ove vakcine. Kao i svi drugi farmakološki proizvodi, ni ova vakcina nije potpuno bez rizika, ali se najveći broj neželjenih reakcija odnosi na bol, otok, svrab, crvenilo na mestu aplikacije injekcije, odnosno na blage lokalne i nespecifične reakcije. Ozbiljni neželjeni efekti se prema procenama studija javljaju tek u 0,01 do 0,04% slučajeva, ali nijedna smrtni slučaj se nije mogao dovesti u vezu sa ovom vakcinom. Samim tim što je uzrok ovih oboljenja poznat, prevencija bolesti izazvnih HPV infekcijom treba da bude u fokusu svih zdravstvenih sistema u svetu. Sprečavanje bilo kog visoko preventabilnog oboljenja treba da bude javno-zdravstveni prioritet svih zemalja, jer svaki život izgubljen zbog bolesti koja je na vreme mogla da se otkrije ili da se prevenira, direktno utiče zdravlje cele nacije ali i na privredni i ekonomski razvoj zemlje.

Imajući u vidu sve navedene razloge, Ministarstvo zdravlja je u saradnji sa Institutom za javno zdravlje Srbije, kao i republičkim stručnim komisijama za ginekologiju i akušerstvo i zarazne bolesti, ove godine dosta radilo na polju prevencije ovih bolesti. Pored pomenutog organizovanog skrininga, učinjeni su pomaci na polju primarne prevencije. Sproveden je pilot projekta HPV imunizacije u pomenutim izabranim regionima Srbije. Program je osim vakcinacije, imao za cilj i edukaciju lekara specijalista pedijatrije, ginekologije, kao i medicinskih sestara iz primarne zdravstvene zaštite, ali i roditelja i dece. Za nepunih sedam meseci od početka imunizacije vakcinisano je oko 500 dece, a planirani odziv je bio od oko 15 do 20%. Rezultati ispitivanja javnog mnjenja su pokazala da je oko 53% roditelja zainteresovano da vakcinišu svoju decu. Na osnovu ovih istraživanja, RSK za ginekologiju i akušerstvo je odobrila i preporučila poseban program zdravstvene zaštite u vezi sa prevencijom oboljenja izazvanih HPV-om. Ovim programom, naš zdravstveni sistem bi pokazao spremnost i odlučnost u borbi protiv raka grlića materice i ostalih oboljenja izazvanih ovim virusom. Republička stručna komisja za ginekologiju i akušerstvo, odobravanjem ovog programa preuzela je odgovoronost da sledeće godine, kada program bude počeo, aktivno učestvuje i prenese svoja iskustva u vezi sa primarnom prevencijom kolegama u Srbiji, kako bi što više dece bilo zaštićeno od nastanka ovih oboljenja u narednom periodu.

**Dr sc. med. Katarina Sedlecki**,Odeljenje za dečju i adolescentnu ginekologiju u Institutu za zdravstvenu zaštitu majke i deteta Srbije „Dr Vukan Čupić“, istakla je da Institut, kao referentna ustanova za zdravstvenu zaštitu žena, dece i omladine, zajedno sa Udruženjem pedijatara Srbije, dugi niz godina radi na edukaciji, prvenstveno pedijatara o značaju HPV infekcija i njihove primarne prevencije. Iz ugla ginekologa koji se godinama bavi zaštitom reproduktivnog zdravlja mladih, upozorila je da ovo oboljenje predstavlja značajan zdravstveni problem i da je od ukupnog broja karcinoma koji godišnje nastaju u svetu, 5% uslovljeno HPV infekcijom. Rizik za nastanak ove infekcije je najveći u periodu adolescencije, a rezultati istraživanja pokazujuda 30% devojaka postane HPV pozitivno već do kraja prve godine seksualne aktivnosti. Mladi danas u sve ranijem uzrastu stupaju u seksualne odnose, o čemu govori istraživanje koje je obuhvatilo preko 2.000 devojaka uzrasta 19 godina, koje su se izjašnjavale putem interneta, zbog čega se smatra da su ovi odgovori, zbog poštovanja anonimnosti, bili iskreni. Skoro 4/5 devojaka prvo polno iskustvo doživelo je pre 20 godine života, a 28% to uradi pre svoje 16 godine. To je upravo ona grupa koja je izložena najvećem riziku da dobiju rak grlića materice do svoje 50 godine. Koliki je značaj infekcije u ovom adolescentskom periodu pokazuje studija, koja je kod devojaka uzrasta između 14 i 17 godina svaka tri meseca određivala HPV status, u toku 27 meseci. Naime, preko 4/5 ispitanica je u nekom periodu bilo HPV pozitivno, a češće infekcije su tzv. onkogenim tipovima ovog virusa. Takođe, ovo su često udružene infekcije sa dva i više soja istovremeno. Najveći broj inficiranih osoba nema nikakve tegobe, što je jedan od razloga brzog širenja infekcije.

Ukazala je i na pojavu rekurentne respiratorne papilomatoze, oboljenja benigne prirode ali potencijalno malignog toka, i to zbog čestog ponavljanja bradavičastih izraštaja u respiratornom sistemu sa mogućnošću opstrukcije i zahtevanja višestrukih hirurških zahvata. Učestalost ovog oboljenja je u porastu, delom i zbog promene načina seksualnog ponašanja i češćeg upražnjavanja oralnih seksualnih odnosa. Najčešći ishod infekcija HPV-om je spontana rezolucija, jer će devet od deset postati HPV negativno do kraja druge godine, ali bez trajnog imuniteta i sa mogućnosšću ponavljanja infekcija. Sklonost ka perzistenciji imaju visoko onkogeni sojevi, a među njima posebno tip 16, koji čini preko 50% slučajeva karcinoma u svim delovima sveta. Infekcije nastale u adolescentskom periodu mogu da dovedu do karcinoma u kasnijem životnom dobu, jer od primarne infekcije preko njene perzistencije i progresije uz skvamozne intraepitelijalne lezije niskog, pa visokog rizika do razvoja karcinoma obično prođe 10 i više godine. Upravo te perzistentne infekcije onkogenim tipovima HPV su odgovorne za nastanak raka grlića materice, penisa, vagine, anusa, vulve, usta i ždrela.

Naglasila je da se najviše govori o raku grlića materice iz razloga što je najrasprostranjeniji, a infekcija HPV-om je preduslov za nastanak ovog karcinoma. Udeo tipova 16 i 18 je veoma visok kod svih slučajeva karcinoma i iznosi od 70% do preko 90%. Posledice oboljenja su brojnije i teže kod žena. Stoga je veoma važno uložiti napore za promociju prevencije ovih infekcija i bezbednog seksualnog ponašanja. Iskustva drugih zemalja ukazuju da je neophodno uvesti seksualnu zdravstvenu edukaciju kao obavezan i redovan predmet u osnovnim i srednjim školama, te razvijati savetovalište za mlade, promovisati redovnu upotrebu kondoma (dvojna zaštita) i motivisati muškarce za preuzimanje odgovornosti. Razvoj vakcine protiv najčešćih i najvažnijih tipova HPV otvorio je nove mogućnosti i dao nadu da se učini više u zaštiti reproduktivnog zdravlja mladih i snizi učestalost karcinoma. Istakla je da od 2006. godine raste broj zemalja sa nacionalnim programima i da oko 60 zemalja ima delimične ili kompletne nacionalne programe koje se odnose na HPV imunizaciju. Na grafikonu SZO značaj HPV vakcinacije naglašen je u deklaraciji koja je usvojena u Minsku, septembra 2015. godine, na sastanku SZO sa predstavnicima država članicama evropskog regiona uključujući i Srbiju, i govori o pristupu zdravlju tokom životnog ciklusa u kontekstu politike Zdravlje 2020. Na kraju izlaganja dr sc. med. Katarina Sedlecki je istakla da ulaganje u zdravlje počinje pre začeća, odgovarajućim merama među kojima HPV vakcinacija ima veliki značaj.

**Dr Srđa Janković**, Odsek za imunologiju, Služba za hematologiju i onkologiju Univerzitetska dečja klinika u Beogradu, predstavio je imunološke aspekte vakcinacije protiv humanog papiloma virusa. HPV je jedan od najznačajnijih uzroka raka grlića materice, ali i raka drugih organa u nešto manjoj meri. Zbog visoke prevalencije HPV-a, rak grlića materice je četvrti po učestalosti od svih malignih tumora u svetu. Naglasio je da ovaj podatak daje uvid u težinu problema koji se HPV vakcinom može rešiti. Sa imunološke tačke gledišta, prisustvo visokorizičnih tipova HPV i mogućnost da se on egzaktno detektuje u grliću materice, sa visokom verovatnoćom predviđa pojavu prekanceroznih lezija i razvoj karcinoma. Naime, postoji jasna veza i utvrđeno je da tip HPV 16 najznačajniji jer sam izaziva 55-60% karcinoma grlića materice, dok tipovi 16 i 18 ukupno izazivaju približno 70% ovog karcinoma. Međutim, postoji značajan broj tipova koji takođe mogu da prouzrokuju karcinom, odnosno peostalih 30% karcinoma izaziva desetak drugih visokorizičnih tipova, ali u retkim slučajevima i tipovi koji se smatraju niskorizičnim (kontinuum rizika). Sa imunološke tačke gledišta važnim je okarakterisao to što struktura virusa i sastav vakcine dele ključnu komponentu na osnovu koje imunski sistem prepoznaje kako virus, tako i vakcinu. Ta komponenta je jedna belančevina označena kao (L1),glavna belančevina virusnog kapsida, to je glavna komponenta strukture virusa koja štiti virusnu DNK tokom životnog ciklusa virusa. Naglasio je da u vakcini ne daju nikome virus, već se daje čestica koja je napravljena savremenom tehnologijom tzv. rekombinantna tehnologija, bilo uz pomoć ćelija kvasca ili sistema kojeg čine bakulovirus i ćelija insekta. Ta čestica odgovara po osnovnoj strukturi virusu ali ne sadrži nukleinsku kiselinu i nikakav potencijal da izazove infekciju. Tu je i adjuvans, komponenta koja pojačava imunski odgovor, zato što pored specifične komponente na osnovu koje se stvara imunitet na određeni virus, imunski sistem se mora i nespecifično aktivirati da bi upamtio to što mu nudimo, u ovom slučaju HPV. Mehanizam delovanja vakcine odgovara onom mehanizmu kojim naš imunski sistem u prirodnim uslovima stiče imunitet na infekciju, samo je malo pojačan. Cilj vakcinacije je da stvorimo dovoljnu količinu specifičnih antitela koje stvaraju naše imunske ćelije, koje su prepoznale ovaj protein L1 i na isti način su ga prepoznale kada su ga videle u sklopu vakcine, kao i kada bi ga videle tokom virusne infekcije. Za limfocit, za ćeliju imunskog sistema, to je potpuno isto, to je priroda. Razlika, trik koji je nauka omogućila je u tome da mi ne moramo da se izložimo samom virusu da bi taj imunitet stekli. U slučaju susreta sa virusom, antitela se vezuju za virusnu česticu, ne dopuštajući joj da uđe u ćeliju, čime se delotvorno sprečava infekcija, a time i njene potencijalne posledice. Radi najvećeg učinka, vakcine protiv HPV se daju u tri doze po shemi: 0, 1, 6 m. Jedna doza nije dovoljna, ali posle dve doze stvara se imunitet skoro jednake snage kao posle tri doze. Trajanje zaštite još nije sa sigurnošću utvrđeno, izvesno je da traje duže od pet godina, verovatno osam do devet godina, ili znatno duže, i ovi podaci se očekuju. U vezi sa vrstama vakcina protiv HPV-a, izneo je sledeće: četvorovalentna HPV vakcina štiti od sojeva 16, 18, 6 i 11. Dvovalentna HPV vakcina štiti od sojeva 16 i 18. Devetovalentna HPV vakcina štiti od sojeva 16, 18, 31, 33, 45, 52, 58. Sojevi 6 i 11 često izazivaju anogenitalne bradavice (kondilome), a četvorovalentna vakcina delimično sprečava njihovo javljanje. Delotvornost (u odnosu na HPV 16 i 18) i bezbednost 2v i 4v vakcine su približno jednake, a moguća je izvesna unakrsna reaktivnost (zaštita od drugih tipova pored ciljnih). Dodao je da nema dileme kada je delotvornost vakcina protiv HPV u pitanju i da je ona dokazana.

Istraživanja pokazuju da je preventivni učinak vakcine najveći ako se da devojčicama pre no što postanu seksualno aktivne i obično se savetuje da to bude 12 godina. Efekat vakcine u sprečavanju infekcije visokorizičnim tipovima HPV pokazan je kod osoba oba pola, da je povoljan efekat vakcinacije pokazan i nakon adolescencije, te je vakcinacija protiv HPV trenutno preporučena do navršenih 25 ili 26 godina, te da je da je i nakon ove starosne granice moguć povoljan učinak vakcine, ali da nije izvesno da li je povoljan i odnos dobrobiti i troškova pa se i ne savetuje. U zemljama koje su do 2010. godine uvele vakcinaciju protiv HPV, već se beleži smanjenje rasprostranjenosti ciljnih tipova ovog virusa. Dijagram je pokazao da nema bitne razlike u učinku između dvovalente i četvorovalente vakcine protiv tipova 16 i 18, te da je svakako učinak veći kod osoba koje nisu bile izložene ovom virusu.

Zatim je izneo primer Australije, koja je prva započela sveobuhvatni program masovne vakcinacije protiv HPV četvorovalentnom vakcinom, pod pokroviteljstvom države od 2007. godine. Vakcinacija je preporučena ali je široko prihvaćena i vakcinišu se devojčice uzrasta 12-13 godina, a na početku programa izvedena je i vakcinacija osoba ženskog pola uzrasta 13-26 godina, s tim da se od 2013. godine vakcinišu i dečaci uzrasta 12-13 godina. Kao rezultat ovih mera, zabeleženo je drastično smanjenje učestalosti infekcije ciljnim tipovima HPV, prekanceroznih stanja grlića materice i genitalnih bradavica.

Pitanje bezbdenosti vakcine protiv HPV je jedno od pitanja o kojem se vodi debata. U vezi sa tim je izneo sledeće: nakon više od 100 miliona datih doza širom sveta, pokazano je da ove vakcine imaju izvrstan bezbednosni profil; pažljivo praćenje se nastavlja a zabeležene reakcije na vakcinu su po pravilu blage, umerene i prolazne; istraživanja sa velikim brojem ispitanika i odgovarajućim poređenjem sa nevakcinisanim osobama nisu pokazala značajnu učestalost ozbiljnih neželjenih događaja, niti uvećanje učestalosti pojave bilo kojeg oboljenja kod vakcinisanih; glavobolja se beleži ali ona možda i nema veze sa vakcinom. Kao mogući izuzetak, pomenuo je Gijen-Bareov sindrom, kojeg su povezivali sa vakcinom protiv gripa iz 70-tih godina. Uzročna povezanost ovog sindroma i HPV vakcine se ne može pouzdano utvrditi zbog veoma retkog javljanja (1-10 na milion doza vakcine). Dodao je da ukoliko vakcinacija protiv HPV imalo utiče na ukupni rizik javljanja ovog sindroma GBS, taj uticaj je ekstremno mali u poređenju sa uticajem mnogih široko rasprostranjenih infekcija (npr. *Campylobacter jejuni*, grip). Podvukao je da je svaki ovakav rizik nemerljiv sa onim što prestavlja rizik od HPV-a.

Povodom bezbednosti vakcine protiv HPV pomenuo je da pojedinačni izveštaji o javljanju autoimunskih bolesti nakon vakcinacije nisu dovoljni da se uspostavi uzročna veza, naročito što brojne obimne studije na takvu vezu ne ukazuju, te da ovo važi i za navodnu vezu između vakcine protiv HPV i multiple skleroze. Naime autoimunske bolesti imaju istu učestalost među vakcinisanim kao i kod nevakcinisanih osoba, te ako se takvi slučajevi prikažu izvan konteksta dobija se pogrešna slika. Ono što se mora utvrditi je da li se multiple skleroza javlja više kod vakcinisanih osoba, a odgovor je ne. Isto važi i za disfunkciju jajnika (sterilitet), koja je navodno izazvana vakcinacijom protiv HPV, što je hipoteza lišena naučne potvrde. Činjenica da su neke od osoba sa ovim problemom nekada u životu primile HPV vakcinu nije dokaz da postoji uzročna veza. Ipak, zabeležena je pojava disautonomije (posturalna ortostatska tahikardija), koja se često javlja kod mladih ženskih osoba i najverovatnije odražava naglašen fiziološki odgovor kardiovaskularnog sistema te je navodna veza sa vakcinacijom malo verovatna.

Trajne kontraindikacije za primenu ove vakcine su: preosetljivost na neku od komponenti vakcine koje se koriste u tehnologiji njene izrade, kao što je kvasac ili lateks, ali se ove ozbiljne rekacije retko viđaju u praksi. Privremena kontraindikacija je akutno oboljenje, odnosno ozbiljnije zapaljensko oboljenje, i to samo radi predostrožnosti. Vakcinacija protiv HPV se ne preporučuje u trudnoći, jer bezbednost nije ispitana, mada nikakvi neželjeni efekti po plod nisu zabeleženi u slučajevima vakcinacije žena koje nisu znale za trudnoću. Hronične bolesti uključujući autoimunska oboljenja nisu kontraindikacija. Takođe, pošto nije reč o živoj vakcini, vakcina protiv HPV nije kontraindikovana kod imunokompromitovanih osoba. Naprotiv, istraživanja su pokazala da je u većini stanja oslabljenog imuniteta odgovor na vakcinu zadovoljavajući i da se zaštitna antitela uspešno stvaraju. Osobe sa oboljenjima koja povlače oslabljen imunitet su pod većim rizikom od posledica infekcije HPV, zbog čega je za ove osobe vakcinacija još važnija. Izneo je stav Globalnog savetodavnog komiteta za bezbednost vakcina, sadržan u izveštaju SZO za 2016. godinu, koji jasno stavlja do znanja da su tvrđenja o navodnoj šteti pričinjenoj vakcinama protiv HPV zasnovana na slabim dokazima i da mogu da pričine istinsku štetu ukoliko za rezultat imaju prestanak upotrebe bezbednih i delotvornih vakcina.

Saglasno navedenom, zaključio je da je vakcinacija protiv HPV delotvorna, bezbedna i od velikog značaja za narodno zdravlje; da je vakcinacija protiv HPV već pokazala značajan efekat smanjenja rasprostranjenosti visokorizičnih tipova HPV i povezanih prekanceroznih stanja; da će dugoročni efekat vakcinacije bez sumnje biti značajno smanjivanje stope obolevanja od karcinoma grlića materice, kao i karcinoma vulve, vagine, penisa, anusa, usne duplje i ždrela; obuhvatanje osoba muškog pola vakcinacijom protiv HPV uvećalo bi zaštitu čitavog stanovništva putem kolektivnog imuniteta.

Nakon izlaganja uvodničara, prof. dr Slavica Đukić Dejanović, ministarka bez portfelja zadužena za pitanje populacione politike izrazila je zadovoljstvo što se u ovom visokom domu svi zajedno bave pitanjima koja se tiču građana a pre svega mlade populacije. Naglasila je da Republika Srbija sa aspekta demografskih indikatora nema sjajne parametre i da je zbog toga Vlada Republike Srbije fokusirala jedan deo svojih aktivnosti na populacionu politiku, koja je povezana i usaglašena sa zdravstvenom politikom. U skladu sa stavom SZO, populaciona i zdravstvena politika bez zajedništva u svim resorima jednog društva neće imati dobar odgovor. Zato je naglasila da zajednički rad na obrazovanju opšte populacije, a pre svega mladih, i to kroz institucije, preko sjajnih pojedinaca, vodiča i edukatora jedini može da donese rezultate; da jedinice zdravstvene zaštite i lokalne samouprave imaju poseban značaj i da je ovo prilika da se na ovom poslu pridruže i mediji. Naime, ministarka smatra da bi jedinice lokalne samouprave zajedno sa institutima za javno zdravlje, mogle po modelu Odbora za zdravlje i porodicu, a preko lokalnih saveta za zdravlje, da učine iste korake. To bi značilo da treba mobilisati menadžmente jedinica lokalnih samouprava da rade na znanju koje mora biti obavezujuća komponenta za život, kako bi društvo išlo napred.

Dr Radoslav Jović, narodni poslanik izrazio je zadovoljstvo zbog prilike da čuje izvarendna predavanja kolega lekara, budući da je u prethodnom periodu činjeno niz aktivnosti kako bi se anulirali negativni uticaji pojedinih neformalnih grupa o značaju vakcinacije. Imajući u vidu činjenicu da je ovo društvo ugroženo demografskim kretanjima i da svake godine Srbija izgubi jedan grad od 30.000 stanovnika, veoma je važna edukacija, kao i reforma obrazovnog sistema kako bi našu decu naučili da budu sposobni ljudi koji će pre svega znati da brinu o svom zdravlju. Stoga obrazovni sistem treba da bude jednostavniji i da decu od predškolske ustanove do završetka osnovnog obrazovanja ozbiljno edukuje u pravcu očuvanja zdravlja, što podrazumeva vakcinaciju i prevenciju mnogih oboljenja. Takođe, smatra i da lekari pored obaveze da se edukuju, treba da izađu na teren – u škole, mesne zajednice, predškolske ustanove i da budu nosioci elementarnog zdravstvenog prosvećivanja.

Predsednik Odbora dr sc. med. Darko Laketić je istakao da bi obuhvat vakcinisane dece bio bolji kada bi se deca vakcinisala u školama, te da je namera pozivanja predstavnika Ministarstva prosvete, nauke i tehnološkog razvoja na ovaj skup upravo da se predvide dalji koraci sa aspekta obrazovanja i zdravstvene zaštite, i da se zajedničkim delovanjem poboljša obuhvat vakcinisanih, odnosno da uvedemo vakcine koje do sada nisu bile u upotrebi.

Narodni poslanik Marinika Tepić je podržala sastanak na ovu temu, posebno jer je radila sa mladima kao sekretar za sport i omladinu u Vladi AP Vojvodina od 2012. do 2016. godine. Pozvala je predsednika Odbora za zdravlje i porodicu da se zajedno sa Odborom za evropske integracije, založi da se u obrazovni sistem uvede predmet o reproduktivnom zdravlju u okviru zdravstvenog vaspitanja. Ovom prilikom pozdravila je dr Katarinu Sedlecki koja je u saradnji sa AP Vojvodinom u prethodnom trogodišnjem periodu sprovodila pilot projekat na istu temu kroz koji je prošlo 12.000 učenika. Izrazila je zadovoljstvo što je prisutna ministarka za populacionu politiku, ali smatra da budžet od 130.000.000,00 nije dovoljan za ove namene. Pojasnila je da su adoscelenti takva ciljna grupa da je potrebno doći u njihova prirodna okruženja- učionice; da problem neće biti rešen u savetovalištima, pogotovo u malim sredinama gde je odlazak u savetovališta stigma, te da se najbolji efekt postiže slušanjem ovakvih sadržaja u njihovom prirodnom ambijentu. Apelovala je i na sve donosioce odluka da se ovakvi programi uvedu u obrazovni sistem i da je sigurna da će takva inicijativa imati glasove svih narodnih poslanika. Navela je da je obrazovni sistem težak za promene, ali da sa argumentacijom lekara kao struke i narodnih poslanika koji donose zakone, treba ovakve sadržaje uvesti barem u izborne predmete. Apelovala je da se nađe zajednički jezik između dva resorna ministarstva o tome ko će biti nosilac ovih sadržaja, kako mladi ne bi plaćali životom, jer nismo učinili sve kao društvo.

Predsednik Odbora dr sc. med. Darko Laketić je odgovorio da je Odbor za zdravlje i porodicu uvek otvoren za svaku temu koja može da utiče na podizanje zdravstvene svesti, koja će pomoći prevenciji i ranom otkrivanju oboljenja. Pojasnio je da se populaciona politika ne sprovodi u finasijskom smislu samo u okviru razdela 25. Ministarstva zdravlja, nego i sa razdela drugih ministarstava koja će raditi na pojedinim segmentima ovog problema. Naglasio je da će na narednim sastancima sa Ministarstvom prosvete, nauke i tehnološkog razvoja raditi na daljem delovanju povodom ovih pitanja.

Prof. dr Zoran Radosavljević je izrazio zadovoljstvo što su svi učesnici ovog skupa bez dileme za primenu ovakve vakcine. Smatra da je prednost siromašnih zemalja u tome što u svetu već postoji ogromno iskustvo u primeni vakcine, te ako se javi neki problem za njega se već zna. Naveo je da su dva proizvođača u svetu ponudila 180 miliona doza ove vakcine; da je samo u SAD ovom vakcinom zaštićeno oko 50 miliona mladih.; da je tamo gde je obuhvat veći, oko 90%, da je opala incidencija ovih infekcija. Sa druge strane, samo u Evropi od raka grlića materice svake godine umre oko 20.000 žena, te je poruka zdravstvene struke jasna. Naveo je i da su u naučnoj literaturi, iskustva afirmativna; da je problem ove vakcine došao je do Evropskog ombudsmana, gospođe Emilije Orajli, što je pokrenuo Pokranov centar. Pokran je bio čuveni velški, britanski epidemiolog po kome se zove čitav niz organizacija koje se bave analizom grandominozovanih ogleda, meta analiza i mnoge odluke u okviru narodnog zdravlja zasnivaju se na tim iskustvima. Objasnio je da je direktor Nordijskog centra, podržan iz Velike Britanije, gospodin Džeferson, nezadovoljan Evropskom agencijom za lekove, koja nije prema njihovom mišljenju, uz uvažavanje glasa javnosti sprovela postupak HPV vakcinacije. S obzirom na to da je pre 18 godina u Lansetu izašao članak o vakcinaciji protiv malih boginja, koji je napravio veliki problem, moramo biti izuzetno oprezni. Naveo je da iza inicijative da se Evropska agencija za lekove prijavi Evropskom ombudsmanu, stoji nekoliko pojedinaca i organizacija iz šest evropskih zemalja, i da to može napraviti problem većih razmera. S tim u vezi direktor nordijskog Pokranovog centra pojasnio je da nije pitanje da li je vakcina korisna ili ne, nego da je u pitanju ponašanje Evropske agencije za lekove, i da imaju primedbu na dve autoimune bolesti. Smatra da treba pratiti kako Evropski ombudsman amortizuje nastalu situaciju.

Dr Srđa Janković je pojasnio da se ne radi o dve autoimune bolesti nego se ponekad radi o tahikardiji kao fiziološkom odgovoru. Autoimuna bolest može da bude Giembareov sindrom, ako je već zabeleženo tokom vakcinacije, a to je strah od igle, pojačana pažnja prema svemu onome što se dešava u telu onog dana kada se osoba vakciniše. Naveo je da taj problem može da bude tretiran na odgovarajućoj stručnoj instanci i da treba imati poverenja u Evropskog ombudsmana da će ovaj slučaj tako i voditi.

Dr Ana Jovanović, direktor Zavoda za javno zdravlje Požarevac obavestila je prisutne da je Braničevski okrug bio obuhvaćen ovim pilot projektom tokom 2016. godine, i da o njegovom značaju govore podaci koje su predavači danas izneli. Kako je infekcija HPV virusom preduslov za nastanak karcinoma grlića matetice, važno je ulagati u prevenciju bezbednog seksualnog ponašanja, u seksualnu zdravstvenu edukaciju gde bi upravo ustanove javnog zdravlja trebalo da imaju veliki značaj. Naglasila je da ovaj rad dugotrajan i da se sprovodi u saradnji sa ustanovama različitog karaktera prateći iskustva evropskih zemalja.

Nakon svih izlaganja i diskusije o ovoj temi, predsednik Odbora doc. dr Darko Laketić je apostrofirao sledeće činjenice i to: da nema profesionalnih kontraverzi u pogledu primene HPV vakcine; da svi zajedno možemo da utičemo na prevenciju i smanjenje incidence karcinoma grlića materice uz praćenje savremenih trendova u prevenciji i medicini uopšte, odnosno uz korišćenje iskustava zemalja koje su već primenile HPV vakcinu; da je javno slušanje sa ciljem podizanja zdravstvene svesti organizovano kao početak zajedničkog rada svih subjekata kojima su povereni poslovi sprovođenja ovog nivoa zdravstvene zaštite, a to su pre svega instituti i zavodi za javno zdravlje, kao i direktori regionalnih domova zdravlja koji imaju izvršnu zdravstvenu vlast uz podršku Ministarstva zdravlja; s obzirom na to da je obuhvat vakcinacijom bio mali u regionima u kojima je sproveden pilot projekat i HPV imunizacija, situacija na podizanju zdravstvene svesti mora se popraviti zajedničkim radom zakonodavne i izvršne vlasti na svim nivoima zdravstvene zaštite.